32000R1924
L 230/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1924/2000 НА КОМИСИЯТА
от 11 септември 2000 година
за установяване на подробни правила за прилагането на Регламент (EО) № 104/2000 на Съвета по отношение на специалното признаване на организации на производители в сектор рибарство с цел подобряване качеството на техните продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1) и по-специално член 12, параграф 5 от него,
като има предвид, че:
(1)
Регламент (EО) № 104/2000, който отменя Регламенти (ЕИО) № 3759/92 на Съвета (2) и (ЕИО) № 1772/82 (3), считано от 1 януари 2001 г., предвижда предоставянето на специално признаване на организации на производители, които въвеждат план за подобряване на качеството на своите продукти. Изложените в посочения регламент условия, отнасящи се до специалното признаване, са различни от предишната законова рамка и поради това е уместно да се установят подробни правила и да се отмени съществуващият регламент, а именно Регламент (ЕО) № 2636/95 на Комисията (4).
(2)
Необходимо е да се определят продуктите от аквакултури, които могат да се ползват от плана за подобряване на качеството.
(3)
Трябва да се определи информацията, която организациите на производители трябва да предоставят и някои аспекти на процедурата за предоставяне, оттегляне или отказване на признаване от държавата-членка.
(4)
Необходимо е да се определят условията за оттегляне или отказ на специално признаване.
(5)
Предвидените по силата на настоящия регламент мерки са съобразени със становището на Управителния комитет по рибни продукти,
ПРИЕ НАСТОЯЩИЯ РЕГЛАМЕНТ:
Член 1
Продуктите от аквакултури, посочени в член 12, параграф 1 от Регламент (ЕО) № 104/2000 са продуктите, определени с приложение III, параграф 2, точка 2, буква a) от Регламент (ЕО) № 2792/1999 на Съвета (5).
Член 2
Организациите на производители, желаещи да получат специално признаване, предоставят на компетентните органи в държавата-членка следната информация:
1.
списък на предлаганите от тях продукти или на продуктите, предлагани от техните членове съгласно общите условия, установени за организацията, които продукти са включени в план за подобряване на качеството им;
2.
подробности за плана за подобряване на качеството на тези продукти; планът включва най-малко следните елементи:
-
припомняне на поставените в плана цели, така както те са установени в първите две тирета на член 12, параграф 2 от Регламент (ЕО) № 104/2000,
-
описание на мерките, които ще бъдат въведени на всеки етап от производството и продажбата,
-
обобщение на подготвителните проучвания, като се акцентира най-вече върху съществуващия стандарт на качеството на въпросните продукти, недостатъците на сегашната система и предлаганите методи за подобряване на тези недостатъци. Тези методи следва да включват обучение и прилагане на подходящи техники и ноу-хау;
3.
постоянна система за оценка и наблюдение за осигуряване постигането на заложените в плана цели;
4.
прогнозен бюджет за изпълнението на плана за три години.
Член 3
1. В срок от 30 дни след получаване на план от организация на производители, държавата-членка предоставя пълно копие на същия на Комисията.
2. В случай че Комисията е отхвърлила плана в рамките на срока, определен в член 12, параграф 3 от Регламент (ЕО) № 104/2000, държавата-членка не може да предостави специално признаване на организацията на производители, която е представила плана. Когато Комисията изиска да се направят някои промени в плана, съответната държава-членка може да одобри плана и да предостави специално признаване, при условие че са направени исканите промени.
3. Държавата-членка нотифицира организацията на производители за решението си не по-късно от 30 дни след изтичане на срока, определен в член 12, параграф 3 от Регламент (ЕО) № 104/2000. Когато се отказва предоставянето на специално признаване, се посочват причините за решението на държавата-членка.
4. Когато се планира специалното признаване да бъде оттеглено, държавата-членка уведомява организацията на производители за това си намерение и за причините за оттеглянето на признаването в срок най-малко две седмици преди това оттегляне.
5. Държавите-членки информират Комисията в срок от два месеца от вземането на решение за предоставяне, оттегляне или отказ на специално признаване, както и за мотивите за оттеглянето или отказа.
Член 4
1. Оттеглянето от страна на държавата-членка на предоставено на организация на производители признаване по силата на член 6, параграф 1, буква б) от Регламент (ЕО) № 104/2000, следва също да води до оттеглянето на евентуално предоставено на същата организация на производители специално признаване.
2. Държавите-членки могат да отказват да предоставят или да оттеглят предоставено специално признаване при следните случаи:
a)
когато дадена организация на производители не предостави на държавата-членка информацията, изисквана за наблюдението на нейната дейност; или
б)
когато дадена организация на производители не изпълни задълженията си по силата на настоящия регламент или на член 12 от Регламент (ЕО) № 104/2000.
3. Предоставено специално признаване се оттегля с обратна сила, когато организацията, на която е било предоставено го е използвала или се е възползвала от него по измамен начин. В такива случаи всички предоставени по силата на член 15, параграф 1, буква б) от Регламент (ЕО) № 2792/1999 помощи се възстановяват от държавата-членка.
Член 5
Регламент (ЕО) № 2636/95 се отменя.
Член 6
Настоящият регламент влиза в сила на седмия ден след публикуването му в Официален вестник на Европейските общности.
Прилага се от 1 януари 2001 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 септември 2000 година.